**OBRAZLOŽENJE ZA SKRAĆENO SAVJETOVANJE SA ZAINTERESIRANOM JAVNOŠĆU**

**(Pravilnik o izmjenama Pravilnika o raspolaganju kapacitetom uzgoja tuna i dozvoljenim ulaznim količinama ulovljenih divljih tuna (*Thunnus thynnus*) na uzgajališta)**

Predmetnim Pravilnikom mijenja se Prilog 1. Pravilnika o raspolaganju kapacitetom uzgoja tuna i dozvoljenim ulaznim količinama ulovljenih divljih tuna (*Thunnus thynnus*) na uzgajališta („Narodne novine“, br. 22/21 i 9/22) zbog izračuna raspodjele kapaciteta uzgoja tuna za 2023. godinu i raspodjele ulazne količine ulovljenih divljih tuna za 2023. godinu po nositeljima dozvola te se tehnički dorađuju pojedine odredbe. Tijekom pripreme Pravilnika provedene su konzultacije s predstavnicima sva četiri nositelja dozvola za uzgoj tuna te je sukladno njihovom prijedlogu uključena izmjena u članku 5. stavku 3. koja se odnosi na maksimalan postotni iznos unosa na uzgajalište u odnosu na ukupnu kvotu Republike Hrvatske namijenjenu za ribolov mrežama plivaricama tunolovkama. Zbog kašnjenja s unosom i validacijom podataka u očevidniku od strane jednog uzgajivača se kasnilo sa konačnom pripremom podataka o prodaji koji su obvezni za izračun kapaciteta tako da je stoga došlo do vremenskog kašnjenja u objavi prijedloga pravilnika.

Sukladno članku 4. stavku 3. i članku 5. stavku 5. Pravilnika izračun kapaciteta uzgoja tuna za svakog nositelja dozvole za uzgoj tuna te slobodni kapacitet, kao i izračun ulazne količine tuna za svakog nositelja dozvole za uzgoj tuna te slobodna ulazna količina, propisuju se Prilogom 1. Pravilnika najkasnije do 25. siječnja kalendarske godine na koju se odnosi izračun.

Kako bi se omogućilo pravodobno stupanje na snagu predmetnog Pravilnika do navedenog propisanog datuma, potrebno je provesti skraćeni postupak e-savjetovanja u trajanju od pet (5) dana.

**RAVNATELJ**

**mr. sc. Ante Mišura**